Oficiālais Vēstnesis L 037 , 12/02/2000 Lpp. 0001 - 0002



Padomes Kopējā nostāja (2000. gada 31. janvāris) par ierosināto Protokolu pret šaujamieroču, to daļu, sastāvdaļu un munīcijas nelikumīgu ražošanu un tirdzniecību, papildinot Apvienoto Nāciju Organizācijas Konvenciju pret starptautiski organizēto noziedzību (2000/130/TI) EIROPAS SAVIENĪBAS PADOME, ņemot vērā Līgumu par Eiropas Savienību, un jo īpaši tā 34. panta 2. punkta a) apakšpunktu, ņemot vērā Portugāles Republikas iniciatīvu, tā kā: (1) Ir atzīts starptautiskas sadarbības nozīmīgums krimināllietu izmeklēšanā, lai novērstu un apkarotu visus smagos noziegumus, tostarp nelikumīgu ieroču tirdzniecību, kā to paredz Līguma 29. pants. (2) Papildinot Apvienoto Nāciju Organizācijas Konvenciju pret starptautiski organizētiem noziegumiem, ir īstenoti pasākumi, lai attīstītu un uzsāktu sarunas par protokolu pret nelikumīgu šaujamieroču, to daļu, sastāvdaļu un munīcijas ražošanu un tirdzniecību. (3) Apvienoto Nāciju Organizācijas Ģenerālā Asambleja nolēmusi, ka Konvencijas un tās Protokolu projekta galīgais teksts tai jāiesniedz ātrākai pieņemšanai pirms Palermo notiekošās augsta līmeņa parakstīšanas konferences. (4) Vairāki Eiropas Savienībā un citur pieņemtie starptautiskie tiesību instrumenti jau paredz noteikt pasākumus, lai apkarotu nelikumīgu ieroču materiālu ražošanu un tirdzniecību. (5) 1998. gada 17. decembrī pieņemta Vienota rīcība par Eiropas Savienības ieguldījumu, lai apkarotu kājnieku un vieglo ieroču destabilizējošo uzkrāšanu un izplatību [1]. (6) Sarunās par ierosināto Protokolu vēlams sniegt iespējami pilnīgāku ieguldījumu un izvairīties no ierosinātā Protokola un Eiropas Savienībā izstrādāto tiesību aktu nesavienojamības. (7) Padome savos 1998. gada 5. oktobra Slēdzienos aicināja Padomes priekšsēdētāju ierosināt vienu vai vairākas Vienotas rīcības saskaņā ar Līgumu par Eiropas Savienību attiecībā uz Apvienoto Nāciju Organizācijas Konvencijas un tās Protokolu projektu. (8) Ņemta vērā 1999. gada 29. martā Padomes pieņemtā Vienotā rīcība attiecībā uz Apvienoto Nāciju Organizācijas ierosināto Konvenciju pret organizēto noziedzību [2], IR PIEŅĒMUSI ŠO KOPĒJO NOSTĀJU. 1. pants Sarunās par Apvienoto Nāciju Organizācijas Protokola projektu pret nelikumīgu šaujamieroču, to daļu, sastāvdaļu un munīcijas ražošanu un tirdzniecību Eiropas Savienības dalībvalstis atbalsta šaujamieroču definīciju, kas pamatojas uz jēdzienu par nāvējošas iedarbības tādu ieroci ar stobru, izņemot senlaicīgus šaujamieročus un to kopijas, kurš izdara šāvienu sprāgstvielas iedarbības rezultātā, ir izgatavots šaušanai vai to var vienkārši pielāgot, lai izdarītu šāvienu, raidītu lodi vai lādiņu. Šajā kontekstā senlaicīga šaujamieroča definīcija nosakāma atbilstīgi attiecīgās valsts tiesību aktiem, tomēr nav attiecināma uz šaujamieročiem, kas izgatavoti pēc 1870. gada. 2. pants Protokola projekta nolūkos sprāgstoši ieroči, piemēram, bumbas, granātas, raķetes vai gaisa raķetes, nav uzskatāmi par šaujamieročiem. Tomēr dokumentā jāparedz noteikums par kriminālatbildību attiecībā uz šādu ieroču nelikumīgu ražošanu un tirdzniecību. 3. pants 1. Dalībvalstis piekrīt, ka pirms jautājuma turpmākas apspriešanas attiecībā uz sprāgstvielām, ko noziedzīgām darbībām nelikumīgi izgatavo un tirgo, kā arī attiecībā uz to izmantošanu noziedzīgos nolūkos, jāsagaida pētījuma rezultāti, kuru veiks ad hoc speciālistu grupa, kas paredzēta Apvienoto Nāciju Organizācijas Ģenerālās Asamblejas Rezolūcijā E/199/30, un starptautisks tiesību akts, kuru iespējams noteiks Apvienoto Nāciju Organizācijas Ad Hoc Komiteja par konvencijas noteikšanu pret starptautiski organizētu noziedzību attiecībā uz sprāgstvielu nelikumīgu ražošanu un tirdzniecību. 2. Dalībvalstis atbalsta Apvienoto Nāciju Organizācijas ad hoc speciālistu grupas darbu un rūpēsies par tās pienākumu iespējami ātrāku izpildīšanu. 4. pants Vajadzības gadījumā Padome centīsies, saskaņā ar Protokola projektu, noteikt turpmākas Komisijas Pozīcijas. Briselē, 2000. gada 31. janvārī Padomes vārdā — priekšsēdētājs J. Pina Moura [1] OV L 9, 15.1.1999., 1. lpp. [2] OV L 87, 31.3.1999., 1. lpp. --------------------------------------------------